Man verdrink, ander vermis na boot omslaanŉ Man het verdrink en nog ŉ man word vermis nadat hulle boot omgeslaan het by Noordehoek strand in die Wes-Kaap. ŉ Woordvoerder van die Nasionale Seereddingsinstituut, Craig Lambinon, sê ŉ reddingspan is omstreeks 7:00 Saterdagoggend ontbied nadat ŉ ooggetuie ŉ rubberboot op die strand sien uitspoel het. “Die liggaam van ŉ jong man is sowat 30 meter verder gevind. Later dieselfde dag het ŉ man van Houtbaai beweer hy was ook op die rubberboot en dat ŉ derde persoon ook op die boot was en steeds soek is.” Lambinon sê die gesin van die vermiste man het bevestig dat hy en die twee ander mans Vrydagaand op die rubberboot uit is om vis te vang. Die soektog duur voort.